***Sailor Moon*** (美少女戦士セーラームーン *bishōjo senshi sērā mūn,* «vakker kriger Sailor Moon») av den japanske tegneren Naoko Takeuchi, er en gammel og velkjent klassiker innenfor anime og manga. Den regnes som et av de fremste eksemplene på den utbredte «Magical Girl» (魔法少女, *mahō shōjo,* «magisk jente»)-sjangeren, der en eller flere unge jenter, gjerne i tenårene, opptrer som en slags magiske superhelter.

Serien omhandler en gruppe tenåringsjenter som i virkeligheten er reinkarnasjoner av de magiske kvinnelige *Sailor Senshi*-krigerne som for lenge siden forsvarte det sagnomsuste «Moon Kingdom» – månekongedømmet – og som falt da dette kongedømmet gikk til grunne for mer enn tusen år siden. I deres nåværende inkarnasjoner bor de i 1990-tallets Tokyo og lever stort sett vanlige liv, bortsett fra når en eller annen fare truer, gjerne i form av et monster eller demon. Da forvandler de seg til *Sailor Senshi* og er klare til å kjempe mot all ondskap.

Sailor Moon begynte som en oppfølger til Naoko Takeuchis kortere, mindre kompliserte og mer slapstick-pregede manga, Codename wa Sailor V, men ble snart langt mer kjent og populær enn originalen; ikke minst takket være den 200 episoder lange anime-serien som ble produsert mer eller mindre samtidig med den originale mangaen. Utenfor Japan forbindes begrepet Sailor Moon oftere med TV-serien enn med tegneserieversjonen.

I tillegg er det blitt laget tre animerte langfilmer, 26 teater-musikaler, og nylig også en TV-serie med levende skuespillere, som gjerne omtales som enten Sailor Moon Live Action eller Pretty Guardian Sailor Moon («PGSM»). Det er mange forskjeller mellom de ulike versjonene, både når det gjelder personer og historie, men i hovedtrekk forblir grunnhistorien den samme.

Saban Sailor Moon
-----------------

Da Sailor Moon skulle lanseres på TV i USA i 1995, prøvde Toon Makers Inc. å skaffe seg rettighettene til Sailor Moon-serien. Målet var å lage en original Power Rangers-liknende versjon av Sailor Moon, det vil si med halvparten av hver episode som ekte film og andre halvparten amerikansert tegnefilm. En to-minutters musikkvideo og trailer ble produsert av Toon Makers, men ideen ble forkastet av Toei fordi det ville ha kostet betraktelig mer å produsere en slik serie, enn å bare dubbe over den originale serien. I dag finner man dette klippet på YouTube og det går, noe uriktig, under navnet *Saban Sailor Moon*. TV-selskapet Saban laget riktignok Power Rangers-serien i sin tid, men hadde ingen ting med nevnte Sailor Moon-trailer å gjøre.

Historien
---------

*Sailor Moon* kan deles inn i fem akter (sesonger i anime-serien): *Sailor Moon, Sailor Moon R, Sailor Moon S, Sailor Moon SuperS* og *Sailor Moon Stars*. Hver akt introduserer en eller flere nye fiender som er ute etter å erobre eller utslette jorden, månen eller hele universet, og som heltinnene må kjempe mot.

TV-serien *PGSM* tilsvarer bare den første av disse aktene, men mangaen, anime-serien og til en viss grad også musikalene følger alle fem.

Hovedfigurene for serien
------------------------

### Sailor Moon

Usagi Tsukino (*Tsukino Usagi* på japansk) er seriens hovedperson.
Når vi først møter henne er hun fjorten år gammel, og en velmenende, men klønete og sutrete jente som gråter for den minste ting.
Dette begynner sakte å endre seg den dagen hun treffer den snakkende katten Luna (se nedenfor) og for første gang blir forvandlet til *Sailor Moon.* 
Etter hvert viser det seg at det er mye mer ved Usagi enn man først ser. Ikke bare er hun den mektigste av alle Sailor-heltinnene, men hun er også reinkarnasjonen av prinsesse Serenity, tronarvingen til det gamle kongedømmet på månen. I *Sailor Moon R* avslører en tidsreise at hun og kjæresten Mamoru (se nedenfor) en gang i fremtiden kommer til å herske over det utopiske samfunnet *Crystal Tokyo* som «neo-dronning Serenity» og «Kong Endymion».

Som Sailor Moon er Usagi i besittelse av sterke magiske krefter, men i motsetning til de andre *Sailor Senshi*ene er ikke hennes magi tilknyttet noe spesielt element eller tema. Hennes største makt er imidlertid det store hjertet hennes, evnen til medfølelse og viljen til å tilgi sine fiender.

### Sailor Mercury

Ami Mizuno er ofte blitt omtalt som den mest populære av figurene i *Sailor Moon* spesielt blant japanske seere. Hun er svært intelligent, men også veldig sjenert og innadvendt. Når vi treffer henne for første gang lever hun utelukkende for skolearbeidet, men etter hvert som hun blir venner med Usagi og de andre lærer henne å slappe mer av og bli mer trygg på seg selv også utenfor bøkenes verden.

Ami er datter av en svært dyktig kvinnelig lege, og drømmer om å kunne følge i morens fotspor og selv bli lege en dag. Hun er også svært glad i å svømme.

Som Sailor Mercury er Amis krefter hovedsakelig knyttet til vann i forskjellige former, men spesielt is. Hun har også et armbånd som fungerer som en mini-datamaskin, til å hjelpe seg med utregninger og informasjon.

### Sailor Mars

Rei Hino er en *miko* – en jente som tjenestegjør i et Shinto-tempel – og bor sammen med bestefaren, som er prest, i *Hikawa-tempelet* (som er basert på et virkelig Shinto-tempel i Tokyo). Selv utenfor identiteten som Sailor Mars har hun visse overnaturlige evner; hun er blant annet synsk og kan være ondskap og fare lenge før den kommer. Hun har også to tamme kråker, Phobos og Deimos, som hun til en viss grad kan kommunisere med (i mangaen blir det avslørt at kråkene også er magiske og kan ta menneskeskikkelse som *Sailor Phobos* og *Sailor Deimos*).

Rei har et skikkelig temperament og stiller ofte store krav til omverdenen—spesielt Usagi, som hun stadig krangler med og forlanger at skal oppføre seg mer som en virkelig prinsesse. På tross av dette blir det ofte, særlig i anime-serien, mer enn antydet at hun i virkeligheten setter veldig stor pris på Usagi, og at hun kanskje er sterkere knyttet til henne enn noen andre.

Som Sailor Mars er Reis element ild.

### Sailor Jupiter

Makoto Kino er den høyeste og fysisk sterkeste av jentene, og har opparbeidet seg et visst ry som slåsskjempe og bråkmaker – når hun først begynner i klassen til Usagi, går det ikke lang tid før vi får vite at hun har blitt utvist fra den gamle skolen sin fordi hun sloss. Likevel er Makoto på mange måter svært feminin i både smak og interesser; hun elsker å lage mat og stelle med blomster, og mer enn en gang avslører hun seg som en håpløs romantiker.

Den fremste grunnen til denne selvmotsigende personligheten er nok at hun for noen år siden mistet begge foreldrene i en flyulykke, og siden den gang har måttet klare seg selv. Dette er også grunnen til at hun lider av flyskrekk, og til og med blir nervøs hvis hun skulle høre et fly passere.

Som Sailor Jupiter er Makotos element først og fremst lyn og torden.

### Sailor Venus

Minako Aino var opprinnelig hovedpersonen i *Codename wa Sailor V,* hvor hun optrådte som den trettenårige superheltinnen Sailor V, assistert av den snakkende katten Artemis (se nedenfor). I *Sailor Moon* som foregår ett år senere, blir Sailor V ofte omtalt i begynnelsen, både mellom hovedpersonene og i media—både i den første episoden av anime-serien og det første kapitlet i mangaen kan vi se Sailor V omtalt i en avisartikkel. Det blir også ofte referert til adskillige Sailor V-effekter, blant annet en film og en manga-serie (selv om det antagelig ikke er virkelighetens *Codename wa Sailor V* som omtales, siden ingen later til å kjenne til Minakos identitet i serien). Først et stykke uti serien dukker Minako opp personlig og avslører seg som Sailor Venus.

Utseendemessig, og til en viss grad i personlighet, er Minako svært lik Usagi – en stor kløne som ikke alltid tar tingene så seriøst som hun burde. Men til forskjell fra Usagi har hun ikke særlig lett for å gråte, og hun er også svært sporty av seg, med volleyball som spesialitet.

Som Sailor Venus er nok Minakos hovedelement metall, men hun demonstrerer også en rekke magiske angrep og evner som baserer seg på kjærlighet. Hun omtaler også gjerne seg selv som «kjærlighetens *Senshi*,» selv om hun ironisk nok er en av de få hovedpersonene som aldri får oppleve en virkelig romanse.

### Sailor Chibi-Moon

Chibi-Usa heter egentlig Usagi Tsukino, som hovedpersonen, men blir av alle de andre omtalt med kjælenavnet «Chibi-Usa» (*Chibi – lille, Usa – forkortelse for Usagi*). Hun dukker opp som en mystisk liten jente i seriens andre sesong og blir raskt en hovedperson når hun flytter inn hos Usagis familie etter på magisk vis å ha hypnotisert dem til å tro at hun er Usagis kusine på langtidsbesøk. Etter hvert blir det klart at hun er fra fremtiden, og faktisk datter av Usagi og Mamoru – eller «neo-dronning Serenity» og «kong Endymion.»

Til å begynne med er Chibi-Usa svært liten (ifølge mangaen er hun 900 år gammel, men har stanset i aldringsprosessen og ser ut og oppfører seg som et lite barn – i anime-serien nevnes ikke alderen hennes, men man går ut fra at hun er rundt fem eller seks år gammel). Senere, etter at hun har blitt sendt hjem til fremtiden ved slutten av *Sailor Moon R*, dukker hun opp igjen i *Sailor Moon S* – nå noe eldre (rundt ni eller ti år gammel) og dessuten med sin egen Sailor-identitet, Sailor Chibi-Moon.

Som Sailor Chibi-Moon er ikke Chibi-Usa særlig sterk, og de magiske angrepene hennes består hovedsakelig av rosa sukkerhjerter som irriterer monstrene heller enn å skade dem.

### Sailor Pluto

Sailor Pluto er den eldste, og antagelig den mest mystiske, av Sailor-heltinnene. Hun var den eneste av dem som ikke døde under angrepene på månen for over tusen år siden, og i motsetning til alle de andre er hun derfor ikke en reinkarnasjon, men har levd videre uten å eldes siden da. Siden hun i serien opptrer som vokter av tiden er det mulig (men aldri direkte sagt) at hun selv kan velge om hun vil eldes eller ikke.

Hun ses først i *Sailor Moon R* som den personen som lot Chibi-Usa dra tilbake i tiden. I *Sailor Moon S* dukker hun opp som Setsuna Meioh, klesdesigner og moteskaper i nåtidens Tokyo. Som den eneste av heltinnene som kjenner fremtiden og vet hva som må skje, dukker hun med jevne mellomrom opp med kryptiske hint og advarsler til de andre jentene.

Hun er generelt sett en veldig privat person som ikke har lett for å komme overens med andre, men har likevel utviklet et spesielt vennskap med Chibi-Usa.

### Sailor Uranus

Haruka Tenoh, sammen med Miciru Kaioh, som er Sailor Neptune (se nedenfor) dukker ikke opp før i *Sailor Moon S*. Begge to er eldre enn Usagi og vennene hennes, og foretrekker å operere for seg selv heller enn sammen med de andre—siden de er generelt sett mer kyniske og mer tilbøyelige til å hevde at «hensikten helliger midlet.»

Haruka er uten sammenligning den mest aggressive og maskuline av Sailor-heltinnene. Hun kler seg til og med ofte som en mann, og enkelte ganger har hun faktisk blitt tatt for å være mann (Minako var til og med forelsket i henne før hun oppdaget at «den kjekke gutten» var en kvinne). Hun elsker motorsport og er en habil racerkjører som har deltatt i flere løp allerede i den unge alder av seksten.

Haruka blir sjelden eller andri sett uten at Michiru er ett eller annet sted i nærheten. De to er fullstendig uadskillelige, og det blir etter hvert klart for både seerne og de andre karakterene at de er lesbiske samboere. Selv om seksualiteten hennes egentlig aldri blir nevnt i ord, har Harukas «rett-på-sak» personlighet og tendens til å flørte med andre jenter gjort henne til en av de mest kjente åpent lesbiske karakterene i noen manga eller anime—spesielt i USA.

Som Sailor Uranus er Harukas element luft.

### Sailor Neptune

Michiru Kaioh er på mange måter svært lik en eldre, mer selvsikker Ami Mizuno. Hun er svært intelligent, høflig og lavmælt, og lik Ami har hun en forkjærlighet for vann og er en dyktig svømmer. I tillegg til dette er hun også kunstnerisk anlagt: Hun spiller fiolin og maler bilder.

Michiru har også en ting til felles med Rei: Hun har visse synske evner og kan ofte forutsi fare. Hun er flink til å skue i dybden og se det som er skjult for andre, or opptrer dermed ofte som en rolig, ettertenksom motpart til den mer åpne, fysiske Haruka.

Som Sailor Neptune har Michirus vann som sitt element – nok en likhet med Ami.

### Sailor Saturn

Hotaru Tomoe er, bortsett fra Chibi-Usa den yngste av Sailor-heltinnene, og nest etter Usagi er hun også den mektigste. Hun blir introdusert i *Sailor Moon S* som en sykelig ung jente med overnaturlige helbredende evner, som blir venner med Chibi-Usa, men det tar lang tid før hennes sanne identitet som Sailor Saturn blir oppdaget. Hun blir først omtalt som «mørkets Messias» (noe som skapte problemer i USA, men som faktisk ikke er ment som en kristen referanse), og har fra meget ung alder av blitt manipulert av onde krefter som hadde oppdaget de skjulte kreftene hennes og ville bruke dem til å forårsake jordens undergang. Takket være Usagi og Chibi-Usa blir de onde kreftenes kontroll over henne brutt, og jorden overlever. Hotaru selv dør, men blir, takket være Usagis magi, gjenfødt som baby.

I anime-serien blir hun deretter tatt hånd om av faren, professor Tomoe, som også hadde vært under de onde kreftenes kontroll, men nå er fri. I mangaen, derimot, dør professoren, og Hotaru blir adoptert av Haruka og Michiru.

Den gjenfødte Hotaru vokser imidlertid mye fortere enn normalt, og i *Sailor Moon Stars* har hun blitt tolv-tretten år gammel og opererer igjen som Sailor Saturn.

Sailor Saturns element er døden, men Hotaru har også krefter knyttet til helbreding og gjenfødelse.

### Tuxedo Mask

Mamoru Chiba er den eneste mannlige hovedpersonen i *Sailor Moon* og hans primære funksjon er som Usagis kjæreste, selv om hun i begynnelsen av serien ikke helt har sansen for ham. Han er reinkarnasjonen av den jordiske prinsen Endimyon, som fra gammelt av var prinsesse Serenitys forlovede. I sitt nåværende liv opptrer han som Sailor-heltinnenes allierte, og lik dem har han en hemmelig identitet: Den smoking-kledde, maskerte Tuxedo Kamen.

Som Tuxedo Kamen har Mamoru visse magiske evner, men er ikke på langt nær så sterk som de kvinnelige hovedpersonene. Derfor spiller han som regel heller rollen som oppmuntrer, eller distraherer monstrene slik at Sailor Moon får sjansen til å angripe dem. I anime-serien kaster han ofte roser, noe som nærmest er blitt karakterens kjennetegn.

### Luna

Luna (*betyr "måne" på latin*) er Usagis snakkende katt. Sammen med kollegaen Artemis var hun en av de få som overlevde angrepet på månen, og sammen med ham ble hun sent ned til jorden for å finne *Sailor Senshi*ene når de ble gjenfødt. Luna fant først Usagi, og har siden bodd hos henne—utad som familiens kjæledyr, men i virkeligheten som Usagis lærer, trener og rådgiver. Hun tar oppgaven sin veldig alvorlig, og har lett for å miste tålmodigheten med den uerfarne og uansvarlige Usagi, som på sin side synes at Luna er forerdelig streng og masete.

I tillegg til å kunne snakke har Luna andre magiske evner som hovedsakelig brukes til å hjelpe *Senshi*ene. Det er for eksempel fra henne de fleste magiske gjenstandene de bruker kommer, selv om det er noe uklart om hun faktisk lager dem selv eller bare har en evne til å trylle fram allerede eksisterende ting på. Luna kan også, under visse forhold, forvandle seg til menneske. I anime-serien skjer dette bare en gang, og det er Usagi som sørger for magien, men i mangaen klarer Luna å forvandle seg selv minst to ganger.

I *PGSM* opptrer Luna ikke som en vanlig katt, men som et levende kosedyr. Også her får hun etter hvert evnen til å forvandle seg til menneske, en evne hun benytter seg av i nesten hver påfølgende episode.

### Artemis

Artemis er Minakos snakkende katt og fungerer som Sailor Venus' partner og trener. Han er oppgalt etter den greske gudinnen Artemis, noe han slett ikke setter pris på å bli ertet for. Vi treffer ham for første gang i *Codename Wa Sailor V* hvor han med vekslende hell prøver å lære opp den trettenårige Minako som Sailor V/Sailor Venus. I *Sailor Moon* dukker han opp samtidig med Minako og deler etter hvert Lunas oppgave som trener og rådgiver for alle jentene.

Artemis er vilt forelsket i Luna, men blir noen ganger lei av at hun kaller ham klønete og udugelig. Han er imidlertid langt mer forståelsesfull og mindre streng overfor jentene enn hun er, selv om han ofte er sarkastisk, særlig mot Minako. Det blir generelt antatt at han har de samme evnene som Luna, selv om han sjelden benytter seg av noen av dem—for eksempel er det bare i mangaen at han noen gang antar menneskeskikkelse.

Akkurat som Luna, er Artemis i *PGSM* et levende kosedyr snarere enn en vanlig katt.

### Diana

Diana er Chibi-Usas snakkende kattunge, og datter av Luna og Artemis fra fremtiden. Hun er oppkalt etter den romerske gudinnen Diana, det romerske motstykket til den greske Artemis.

I mangaen treffer vi henne allerede under tidsreisen i *Sailor Moon R* hvor hun presenteres som den som passer på tidens portaler ved de anledningene Sailor Plutos nærvær er påkrevet andre steder. Som foreldrene kan hun ved visse anledninger forvandle seg til menneske, selv om hennes menneskeskikkelse er mye yngre enn deres – omtrent på alder med Chibi-Usa.

I anime-serien har hun en langt mindre fremtredende rolle. Hun blir sendt tilbake til fortiden for å hjelpe Chibi-Usa i *Sailor Moon SuperS* og skaper til å begynne med en del problemer når hun dukker opp fra løse luften og begynner å kalle en intetanede Artemis for «pappa,» men misforståelsen blir snart oppklart, og Diana er etter dette stort sett å se sammen med Chibi-Usa. I likhet med Artemis antar hun aldri menneskeskikkelse i anime-serien.

Eksterne lenker
---------------

* (ja) Offisielt nettsted Rediger på Wikidata

* (en) Sailor Moon – kategori av bilder, video eller lyd på Commons Rediger på Wikidata
* *Artikkelen har ingen egenskaper for filmdatabaser i Wikidata*